title: 2013/489/EÚ, Euratom: Rozhodnutie Rady a Komisie z  22. júla 2013 , ktorým sa stanovuje pozícia, ktorá sa má zaujať v mene Európskej únie a Európskeho spoločenstva pre atómovú energiu v Rade pre stabilizáciu a pridruženie EÚ – Srbsko v súvislosti s rozhodnutím Rady pre stabilizáciu a pridruženie EÚ – Srbsko, ktorým sa prijíma jej rokovací poriadok

text:
               18.10.2013

               SK

               Úradný vestník Európskej únie

               L 278/1

      ROZHODNUTIE RADY A KOMISIE

   z 22. júla 2013,
   ktorým sa stanovuje pozícia, ktorá sa má zaujať v mene Európskej únie a Európskeho spoločenstva pre atómovú energiu v Rade pre stabilizáciu a pridruženie EÚ – Srbsko v súvislosti s rozhodnutím Rady pre stabilizáciu a pridruženie EÚ – Srbsko, ktorým sa prijíma jej rokovací poriadok
   (2013/489/EÚ, Euratom)
   RADA EURÓPSKEJ ÚNIE,
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 8 a článkom 218 ods. 9,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 101,
   so zreteľom na návrh Európskej komisie,
   so zreteľom na súhlas udelený Radou v súlade s článkom 101 Zmluvy o založení Európskeho spoločenstva pre atómovú energiu,
   so zreteľom na rozhodnutie Rady a Komisie 2013/490/EÚ, Euratom z 22. júla 2013 o uzatvorení Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej (1), a najmä na jeho článok 3 ods. 1,
   keďže:

               (1)

               Článkom 119 Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej (ďalej len „dohoda“) sa zriaďuje Rada pre stabilizáciu a pridruženie.

               (2)

               V článku 120 dohody sa stanovuje, že Rada pre stabilizáciu a pridruženie prijme svoj vlastný rokovací poriadok.

               (3)

               V článku 122 dohody sa stanovuje, že Rade pre stabilizáciu a pridruženie pomáha Výbor pre stabilizáciu a pridruženie.

               (4)

               V článku 122 dohody sa stanovuje, že Rada pre stabilizáciu a pridruženie určí vo svojom rokovacom poriadku povinnosti Výboru pre stabilizáciu a pridruženie a že Rada pre stabilizáciu a pridruženie môže delegovať ktorúkoľvek zo svojich právomocí na Výbor pre stabilizáciu a pridruženie.

               (5)

               V článku 124 dohody sa stanovuje, že Rada pre stabilizáciu a pridruženie môže rozhodnúť o vytvorení ďalších osobitných výborov alebo orgánov, ktoré jej môžu pomáhať pri plnení jej povinností. Ďalej sa v nej stanovuje, že Rada pre stabilizáciu a pridruženie vo svojom rokovacom poriadku určí zloženie a povinnosti takýchto výborov a orgánov a aj to, ako budú fungovať.

               (6)

               Dialóg a spolupráca medzi sociálnymi partnermi a ďalšími organizáciami občianskej spoločnosti ako aj regionálnymi a miestnymi orgánmi v Európskej únii a v Srbskej republike môžu výrazne prispieť k rozvoju ich vzťahov a integrácii Európy.

               (7)

               Je vhodné, aby sa táto spolupráca zabezpečila vytvorením dvoch zmiešaných poradných výborov,

         PRIJALI TOTO ROZHODNUTIE:
   Jediný článok
   Pozícia, ktorá sa má prijať v mene Európskej únie a Európskeho spoločenstva pre atómovú energiu v Rade pre stabilizáciu a pridruženie EÚ – Srbsko v súvislosti s rozhodnutím Rady pre stabilizáciu a pridruženie EÚ – Srbsko, ktorým sa prijíma jej rokovací poriadok, je založená na návrhu rozhodnutia Rady pre stabilizáciu a pridruženie pripojenom k tomuto rozhodnutiu.

      V Bruseli 22. júla 2013

            Za Radu

            predsedníčka

         C. ASHTON

            Za Komisiu v mene predsedu

         C. MALMSTRÖM

            členka Komisie

      (1)  Pozri stranu 14 tohto úradného vestníka.

      NÁVRH
      ROZHODNUTIE
      RADY PRE STABILIZÁCIU A PRIDRUŽENIE EÚ – SRBSKO č. 1
      z …,
      ktorým sa prijíma jej rokovací poriadok
      RADA PRE STABILIZÁCIU A PRIDRUŽENIE,
      so zreteľom na Dohodu o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou (ďalej len „Srbsko“) na strane druhej (ďalej len „dohoda“), a najmä na jej články 119, 120, 122 a 124,
      keďže uvedená dohoda nadobudla platnosť …,
      PRIJALA TOTO ROZHODNUTIE:
      Článok 1
      Predsedníctvo
      Rade pre stabilizáciu a pridruženie predsedá na obdobie 12 mesiacov striedavo predseda Rady Európskej únie pre zahraničné veci v mene Európskej únie a jej členských štátov a Európskeho spoločenstva pre atómovú energiu a zástupca vlády Srbska. Prvé obdobie sa začína dňom prvého zasadnutia Rady pre stabilizáciu a pridruženie a končí sa 31. decembra 2013.
      Článok 2
      Zasadnutia
      Rada pre stabilizáciu a pridruženie zasadá na ministerskej úrovni raz za rok. Na požiadanie ktorejkoľvek strany a v prípade súhlasu strán je možné usporiadať mimoriadne zasadnutia Rady pre stabilizáciu a pridruženie. Okrem prípadov, keď sa strany dohodnú inak, sa každé zasadnutie Rady pre stabilizáciu a pridruženie koná vo zvyčajných zasadacích priestoroch Rady Európskej únie v deň dohodnutý oboma stranami. Zasadnutia Rady pre stabilizáciu a pridruženie zvolávajú spoločne tajomníci Rady pre stabilizáciu a pridruženie po dohode s predsedom.
      Článok 3
      Zastupovanie
      Ak sa členovia Rady pre stabilizáciu a pridruženie nemôžu zúčastniť na zasadnutí, môžu sa nechať zastúpiť. V prípade, že si člen želá byť zastúpený, musí pred zasadnutím, na ktorom má byť zastúpený, oznámiť predsedovi meno svojho zástupcu. Zástupca člena Rady pre stabilizáciu a pridruženie má všetky práva tohto člena.
      Článok 4
      Delegácie
      Členov Rady pre stabilizáciu a pridruženie môžu sprevádzať úradníci. Predseda je pred každým zasadnutím informovaný o plánovanom zložení delegácie každej strany. Keď sa na programe zasadnutia Rady pre stabilizáciu a pridruženie vyskytnú záležitosti súvisiace s Európskou investičnou bankou, zástupca tejto banky sa zúčastní na zasadnutí ako pozorovateľ. Rada pre stabilizáciu a pridruženie môže na svoje zasadnutia pozvať aj nečlenov, aby poskytli informácie o konkrétnych témach.
      Článok 5
      Sekretariát
      Funkciu tajomníkov Rady pre stabilizáciu a pridruženie vykonávajú spoločne úradník Generálneho sekretariátu Rady Európskej únie a úradník delegácie Srbska pri Európskej únii.
      Článok 6
      Korešpondencia
      Korešpondencia adresovaná Rade pre stabilizáciu a pridruženie sa posiela predsedovi Rady pre stabilizáciu a pridruženie na adresu Generálneho sekretariátu Rady Európskej únie.
      Obaja tajomníci zabezpečia, že korešpondencia sa postúpi predsedovi Rady pre stabilizáciu a pridruženie a v prípade potreby rozošle aj ostatným členom Rady pre stabilizáciu a pridruženie. Takto rozposielaná korešpondencia sa zasiela na Generálny sekretariát Komisie, stálym zastúpeniam členských štátov a delegácii Srbska pri Európskej únii.
      Oznámenia predsedu Rady pre stabilizáciu a pridruženie posielajú obaja tajomníci príslušným adresátom a v prípade potreby ich rozosielajú ďalším členom Rady pre stabilizáciu a pridruženie, ako sa uvádza v druhom odseku.
      Článok 7
      Verejnosť zasadnutí
      Ak sa nerozhodne inak, zasadnutia Rady pre stabilizáciu a pridruženie nie sú verejné.
      Článok 8
      Program zasadnutí
      1.   Predbežný program každého zasadnutia vypracuje predseda. Tajomníci Rady pre stabilizáciu a pridruženie ho postúpia adresátom uvedeným v článku 6 najneskôr 15 dní pred začiatkom zasadnutia. Do predbežného programu zasadnutia sa zahrnú body, v prípade ktorých bola predsedovi zaslaná žiadosť o zaradenie do programu najneskôr 21 dní pred začiatkom zasadnutia, pričom body, ku ktorým sa tajomníkom neodovzdala sprievodná dokumentácia najneskôr v deň odoslania programu zasadnutia, sa však do predbežného programu zasadnutia nezahrnú. Na začiatku každého zasadnutia Rada pre stabilizáciu a pridruženie prijme program zasadnutia. V prípade, že s tým obidve strany súhlasia, sa môže do programu zaradiť bod, ktorý nie je uvedený v predbežnom programe.
      2.   Predseda môže po dohode s oboma stranami skrátiť lehoty vymedzené v odseku 1 s cieľom zohľadniť požiadavky súvisiace s konkrétnym prípadom.
      Článok 9
      Zápisnica
      Návrh zápisnice z každého zasadnutia vypracujú obaja tajomníci. V zápisniciach sa vo všeobecnosti uvádza ku každému bodu programu:

                  —

                  dokumentácia predložená Rade pre stabilizáciu a pridruženie,

                  —

                  vyhlásenia, o zapísanie ktorých požiadal člen Rady pre stabilizáciu a pridruženie,

                  —

                  prijaté rozhodnutia a vydané odporúčania, dohodnuté vyhlásenia a prijaté závery.

            Návrh zápisnice sa predkladá Rade pre stabilizáciu a pridruženie na schválenie. Po schválení zápisnicu podpíše predseda a obaja tajomníci. Zápisnica sa založí do archívu Generálneho sekretariátu Rady Európskej únie, ktorý plní úlohu depozitára dokumentov Rady pre stabilizáciu a pridruženie. Všetkým adresátom uvedeným v článku 6 sa postúpi úradne overená kópia zápisnice.
      Článok 10
      Rozhodnutia a odporúčania
      1.   Rada pre stabilizáciu a pridruženie prijíma rozhodnutia a vydáva odporúčania po spoločnej dohode strán. Rada pre stabilizáciu a pridruženie môže prijímať rozhodnutia alebo vydávať odporúčania písomným postupom, ak s tým obe strany súhlasia.
      2.   Rozhodnutiam a odporúčaniam Rady pre stabilizáciu a pridruženie v zmysle článku 121 Dohody o stabilizácii a pridružení sa priradí názov „rozhodnutie“, respektíve „odporúčanie“, za ktorým nasleduje poradové číslo, dátum ich prijatia a opis predmetu, ktorého sa týkajú. Rozhodnutia a odporúčania Rady pre stabilizáciu a pridruženie podpisuje predseda a ich pravosť osvedčujú obaja tajomníci. Rozhodnutia a odporúčania sa postúpia všetkým adresátom uvedeným v článku 6. Každá strana sa môže rozhodnúť uverejniť rozhodnutia a odporúčania Rady pre stabilizáciu a pridruženie vo svojej príslušnej úradnej tlači.
      Článok 11
      Jazyky
      Úradnými jazykmi Rady pre stabilizáciu a pridruženie sú úradné jazyky oboch strán. Ak sa neprijme iné rozhodnutie, Rada pre stabilizáciu a pridruženie vychádza pri svojich rokovaniach z dokumentácie vypracovanej v týchto jazykoch.
      Článok 12
      Výdavky
      Európska únia a Srbsko si hradia vlastné náklady, ktoré im vzniknú z dôvodu účasti na zasadnutiach Rady pre stabilizáciu a pridruženie, a to tak výdavky na personál, cestovné náklady a diéty, ako aj poštovné a telekomunikačné výdavky. Výdavky spojené s tlmočením na zasadnutiach, prekladom a rozmnožovaním dokumentov znáša Európska únia s výnimkou výdavkov spojených s tlmočením alebo prekladom do srbského jazyka alebo z neho, ktoré znáša Srbsko. Ostatné výdavky súvisiace s organizáciou zasadnutí znáša hostiteľská strana, ktorá dané zasadnutia usporadúva.
      Článok 13
      Výbor pre stabilizáciu a pridruženie
      1.   Týmto sa zriaďuje Výbor pre stabilizáciu a pridruženie, ktorého úlohou je pomáhať Rade pre stabilizáciu a pridruženie pri plnení jej povinností. Výbor pozostáva zo zástupcov Rady Európskej únie a zástupcov Európskej komisie na jednej strane a zo zástupcov vlády Srbska na strane druhej, obvykle na úrovni štátnych úradníkov v riadiacich funkciách.
      2.   Výbor pre stabilizáciu a pridruženie pripravuje zasadnutia a rokovania Rady pre stabilizáciu a pridruženie, v prípade potreby vykonáva rozhodnutia Rady pre stabilizáciu a pridruženie a vo všeobecnosti zabezpečuje kontinuitu vzťahov v rámci pridruženia a riadne uplatňovanie Dohody o stabilizácii a pridružení. Zaoberá sa akoukoľvek záležitosťou, ktorú mu postúpi Rada pre stabilizáciu a pridruženie, ako aj inými záležitosťami, ktoré sa môžu vyskytnúť pri každodennom vykonávaní Dohody o stabilizácii a pridružení. Predkladá Rade pre stabilizáciu a pridruženie návrhy alebo akékoľvek návrhy rozhodnutí alebo odporúčaní určené na prijatie Radou pre stabilizáciu a pridruženie.
      3.   V prípade, keď sa v Dohode o stabilizácii a pridružení uvádza povinnosť konzultovať alebo možnosť konzultovať, konzultácie sa môžu uskutočniť vo Výbore pre stabilizáciu a pridruženie. Ak sa na tom obe strany dohodnú, konzultácie môžu pokračovať v Rade pre stabilizáciu a pridruženie.
      4.   Rokovací poriadok Výboru pre stabilizáciu a pridruženie je pripojený k tomuto rozhodnutiu.
      Článok 14
      Zmiešaný poradný výbor zložený zo zástupcov Európskeho hospodárskeho a sociálneho výboru a zástupcov srbských sociálnych partnerov a iných organizácií občianskej spoločnosti
      1.   Týmto sa zriaďuje zmiešaný poradný výbor zložený zo zástupcov Európskeho hospodárskeho a sociálneho výboru a zástupcov srbských sociálnych partnerov a iných organizácií občianskej spoločnosti, ktorého úlohou je pomáhať Rade pre stabilizáciu a pridruženie v podporovaní dialógu a spolupráce medzi sociálnymi partnermi a ďalšími organizáciami občianskej spoločnosti v Európskej únii a v Srbsku. Takýto dialóg a spolupráca zahŕňajú všetky príslušné aspekty vzťahov medzi Európskou úniou a Srbskom, ktoré vyplynú v súvislosti s vykonávaním Dohody o stabilizácii a pridružení. Takýto dialóg a spolupráca sa zameriavajú najmä na:

                  a)

                  prípravu srbských sociálnych partnerov a iných organizácií občianskej spoločnosti na činnosť v rámci budúceho členstva v Európskej únii;

                  b)

                  prípravu srbských sociálnych partnerov a iných organizácií občianskej spoločnosti na ich účasť na prácach Európskeho hospodárskeho a sociálneho výboru po pristúpení Srbska;

                  c)

                  výmenu informácií o otázkach spoločného záujmu, najmä o aktuálnom stave diania v oblasti prístupového procesu, ako aj o príprave srbských sociálnych partnerov a iných organizácií občianskej spoločnosti na tento proces;

                  d)

                  podporu výmeny skúseností, vhodných postupov a štruktúrovaného dialógu medzi a) srbskými sociálnymi partnermi a inými organizáciami občianskej spoločnosti a b) sociálnymi partnermi a inými organizáciami občianskej spoločnosti z členských štátov vrátane vytvárania sietí v osobitných oblastiach, v ktorých by priame kontakty a spolupráca mohli predstavovať najúčinnejší spôsob riešenia konkrétnych problémov;

                  e)

                  diskusiu o ďalších dôležitých otázkach navrhnutých ktoroukoľvek zo strán, ktoré sa môžu vyskytnúť v súvislosti s vykonávaním Dohody o stabilizácii a pridružení a v rámci predvstupovej stratégie.

            2.   Zmiešaný poradný výbor uvedený v odseku 1 je zložený z deviatich zástupcov Európskeho hospodárskeho a sociálneho výboru a deviatich zástupcov srbských sociálnych partnerov a iných organizácií občianskej spoločnosti. Zmiešaný poradný výbor môže tiež prizývať pozorovateľov.
      3.   Zmiešaný poradný výbor uvedený v odseku 1 vykonáva svoje úlohy na základe konzultácie s Radou pre stabilizáciu a pridruženie alebo z vlastnej iniciatívy, pokiaľ ide o podporu dialógu medzi hospodárskymi a sociálnymi aktérmi.
      4.   Členovia sú vyberaní tak, aby zmiešaný poradný výbor uvedený v odseku 1 čo najlepšie odrážal spektrum sociálnych partnerov a ďalších organizácií občianskej spoločnosti v Európskej únii a v Srbsku. Oficiálne nominácie srbských členov predloží vláda Srbska na základe návrhov sociálnych partnerov a iných organizácií občianskej spoločnosti. Tieto návrhy vychádzajú z inkluzívnych a transparentných výberových konaní medzi sociálnymi partnermi a inými organizáciami občianskej spoločnosti.
      5.   Zmiešanému poradnému výboru uvedenému v odseku 1 predsedajú spoločne člen Európskeho hospodárskeho a sociálneho výboru a zástupca srbských sociálnych partnerov a iných organizácií občianskej spoločnosti.
      6.   Zmiešaný poradný výbor uvedený v odseku 1 prijme svoj rokovací poriadok.
      7.   Európsky hospodársky a sociálny výbor na jednej strane a vláda Srbska na strane druhej si hradia vlastné náklady, ktoré im vzniknú z dôvodu účasti ich zástupcov na zasadnutiach zmiešaného poradného výboru a jeho pracovných skupín, pokiaľ ide o výdavky na personál, cestovné náklady a diéty.
      8.   Podrobné dojednania týkajúce sa nákladov na tlmočenie a preklady sa stanovia v rokovacom poriadku zmiešaného poradného výboru uvedeného v odseku 1. Iné výdavky v súvislosti s uskutočnením zasadnutí hradí hostiteľská strana, ktorá usporadúva zasadnutie.
      Článok 15
      Zmiešaný poradný výbor zložený zo zástupcov Výboru regiónov Európskej únie a zástupcov miestnych a regionálnych orgánov Srbska
      1.   Týmto sa zriaďuje zmiešaný poradný výbor zložený zo zástupcov Výboru regiónov Európskej únie a zástupcov miestnych a regionálnych orgánov Srbska, ktorého úlohou je pomáhať Rade pre stabilizáciu a pridruženie v podporovaní dialógu a spolupráce medzi miestnymi a regionálnymi orgánmi v Európskej únii a Srbsku. Takýto dialóg a spolupráca sa zameriavajú najmä na:

                  a)

                  prípravu srbských miestnych a regionálnych orgánov na činnosť v rámci budúceho členstva v Európskej únii;

                  b)

                  prípravu srbských miestnych a regionálnych orgánov na ich účasť na práci Výboru regiónov po pristúpení Srbska k Európskej únii;

                  c)

                  výmenu informácií o aktuálnych otázkach spoločného záujmu, najmä o aktuálnom stave diania v oblasti prístupového procesu a o tých oblastiach politiky, v prípade ktorých sa v zmluvách stanovuje, že je potrebné poradiť sa s Výborom regiónov, ako aj o príprave srbských miestnych a regionálnych orgánov týkajúcej sa týchto politík;

                  d)

                  podporu viacstranného štruktúrovaného dialógu medzi a) srbskými miestnymi a regionálnymi orgánmi a b) miestnymi a regionálnymi orgánmi členských štátov vrátane vytvárania sietí v osobitných oblastiach, v ktorých by priame kontakty a spolupráca srbských miestnych a regionálnych orgánov a miestnych a regionálnych orgánov členských štátov mohli predstavovať najúčinnejší spôsob riešenia osobitných otázok spoločného záujmu,

                  e)

                  zabezpečenie pravidelnej výmeny informácií o medziregionálnej spolupráci medzi srbskými miestnymi a regionálnymi orgánmi a miestnymi a regionálnymi orgánmi členských štátov;

                  f)

                  podporu výmeny informácií a poznatkov v oblastiach politiky, v prípade ktorých sa v Zmluve o fungovaní Európskej únie stanovuje, že je potrebné poradiť sa s Výborom regiónov, a to medzi i) srbskými miestnymi a regionálnymi orgánmi a ii) miestnymi a regionálnymi orgánmi členských štátov, najmä know-how a techník v súvislosti s prípravou miestnych a regionálnych plánov alebo stratégií rozvoja a najefektívnejšieho využívania predvstupových a štrukturálnych fondov;

                  g)

                  pomoc srbským miestnym a regionálnym orgánom prostredníctvom výmeny informácií o praktickom zavádzaní zásady subsidiarity do všetkých oblastí života na miestnej a regionálnej úrovni;

                  h)

                  diskusiu o ďalších dôležitých otázkach navrhnutých ktoroukoľvek zo strán, ktoré sa môžu vyskytnúť v súvislosti s vykonávaním Dohody o stabilizácii a pridružení a v rámci predvstupovej stratégie.

            2.   Zmiešaný poradný výbor uvedený v odseku 1 je zložený zo siedmich zástupcov Výboru regiónov na jednej strane a siedmich volených zástupcov miestnych a regionálnych orgánov Srbska na strane druhej. Vymenuje sa rovnaký počet náhradníkov.
      3.   Zmiešaný poradný výbor uvedený v odseku 1 vykonáva svoje činnosti na základe konzultácie zo strany Rady pre stabilizáciu a pridruženie alebo z vlastnej iniciatívy, pokiaľ ide o podporu dialógu medzi miestnymi a regionálnymi orgánmi.
      4.   Zmiešaný poradný výbor uvedený v odseku 1 môže Rade pre stabilizáciu a pridruženie predkladať odporúčania.
      5.   Členovia sa vyberajú tak, aby zmiešaný poradný výbor uvedený v odseku 1 čo najvernejšie odrážal rôzne úrovne miestnych a regionálnych orgánov v Európskej únii a v Srbsku. Oficiálne nominácie srbských členov predloží vláda Srbska na základe návrhov od organizácií zastupujúcich miestne a regionálne orgány Srbska. Tieto návrhy vychádzajú z inkluzívnych a transparentných výberových konaní spomedzi volených zástupcov na miestnej alebo regionálnej úrovni.
      6.   Zmiešaný poradný výbor uvedený v odseku 1 prijme svoj rokovací poriadok.
      7.   Zmiešanému poradnému výboru uvedenému v odseku 1 predsedajú spoločne člen Výboru regiónov a zástupca miestnych a regionálnych orgánov Srbska.
      8.   Výbor regiónov na jednej strane a vláda Srbska na strane druhej si hradia vlastné náklady, ktoré im vzniknú z dôvodu účasti ich zástupcov a pomocného personálu na zasadnutiach zmiešaného poradného výboru uvedeného v odseku 1, najmä pokiaľ ide o cestovné náklady a diéty.
      9.   Podrobné dojednania týkajúce sa nákladov na tlmočenie a preklady sa stanovia v rokovacom poriadku zmiešaného poradného výboru uvedeného v odseku 1. Iné výdavky v súvislosti s uskutočnením zasadnutí hradí hostiteľská strana, ktorá usporadúva zasadnutie.

         V …

               Za Radu pre stabilizáciu a pridruženie

               predseda

         PRÍLOHA k ROZHODNUTIU
         RADY PRE STABILIZÁCIU A PRIDRUŽENIE EÚ – SRBSKO č. 1
         z …
         Rokovací poriadok Výboru pre stabilizáciu a pridruženie
         Článok 1
         Predsedníctvo
         Výboru pre stabilizáciu a pridruženie predsedá striedavo na obdobie dvanástich mesiacov zástupca Európskej komisie v mene Európskej únie a jej členských štátov a Európskeho spoločenstva pre atómovú energiu a zástupca vlády Srbska. Prvé obdobie sa začína dňom prvého zasadnutia Rady pre stabilizáciu a pridruženie a končí sa 31. decembra 2013.
         Článok 2
         Zasadnutia
         Výbor pre stabilizáciu a pridruženie zasadá po dohode oboch strán, keď si to vyžadujú okolnosti. Každé zasadnutie Výboru pre stabilizáciu a pridruženie sa koná v termíne a na mieste dohodnutom oboma stranami. Zasadnutia Výboru pre stabilizáciu a pridruženie zvoláva predseda.
         Článok 3
         Delegácie
         Predseda je pred každým zasadnutím informovaný o plánovanom zložení delegácie každej strany.
         Článok 4
         Sekretariát
         Funkciu tajomníkov Výboru pre stabilizáciu a pridruženie vykonávajú spoločne úradník Európskej komisie a úradník vlády Srbska. Všetky oznámenia určené predsedovi Výboru pre stabilizáciu a pridruženie a oznámenia predsedu Výboru pre stabilizáciu a pridruženie stanovené v tomto rozhodnutí sa postupujú tajomníkom Výboru pre stabilizáciu a pridruženie a tajomníkom a predsedovi Rady pre stabilizáciu a pridruženie.
         Článok 5
         Verejnosť zasadnutí
         Ak sa nerozhodne inak, zasadnutia Výboru pre stabilizáciu a pridruženie nie sú verejné.
         Článok 6
         Program zasadnutí
         1.   Predbežný program každého zasadnutia vypracuje predseda. Tajomníci Výboru pre stabilizáciu a pridruženie ho postúpia adresátom uvedeným v článku 4 najneskôr 15 dní pred začiatkom zasadnutia. Do predbežného programu zasadnutia sa zahrnú body, v prípade ktorých bola predsedovi zaslaná žiadosť o zaradenie do programu najneskôr 21 dní pred začiatkom zasadnutia, pričom body, ku ktorým sa tajomníkom neodovzdala sprievodná dokumentácia najneskôr v deň odoslania programu zasadnutia, sa však do predbežného programu zasadnutia nezahrnú. Výbor pre stabilizáciu a pridruženie môže na svoje zasadnutia pozvať odborníkov, aby poskytli informácie o konkrétnych témach. Výbor pre stabilizáciu a pridruženie prijme na začiatku každého zasadnutia program zasadnutia. V prípade, že s tým obidve strany súhlasia, sa môže do programu zaradiť bod, ktorý nie je uvedený v predbežnom programe.
         2.   Predseda môže po dohode s oboma stranami skrátiť lehoty vymedzené v odseku 1 s cieľom zohľadniť požiadavky súvisiace s konkrétnym prípadom.
         Článok 7
         Zápisnica
         Z každého zasadnutia sa vypracuje zápisnica na základe predsedovho zhrnutia záverov, ku ktorým Výbor pre stabilizáciu a pridruženie dospel. Po schválení zápisnice Výborom pre stabilizáciu a pridruženie ju predseda a tajomníci podpíšu a každá strana si ju ukladá. Kópia zápisnice sa postúpi všetkým adresátom uvedeným v článku 4.
         Článok 8
         Rozhodnutia a odporúčania
         V osobitných prípadoch, keď Rada pre stabilizáciu a pridruženie poverí Výbor pre stabilizáciu a pridruženie prijímať rozhodnutia alebo vydávať odporúčania podľa článku 122 Dohody o stabilizácii a pridružení, tieto akty sa označia ako „rozhodnutie“ a „odporúčanie“, ďalej nasleduje poradové číslo, dátum ich prijatia a opis predmetu, ktorého sa týkajú. Rozhodnutia sa prijímajú a odporúčania sa vydávajú po vzájomnej dohode medzi stranami. Výbor pre stabilizáciu a pridruženie môže prijímať rozhodnutia alebo vydávať odporúčania písomným postupom, ak s tým obe strany súhlasia. Rozhodnutia a odporúčania Výboru pre stabilizáciu a pridruženie podpisuje predseda a ich pravosť osvedčujú obaja tajomníci a zasielajú sa adresátom uvedeným v článku 4. Každá strana sa môže rozhodnúť uverejniť rozhodnutia a odporúčania Výboru pre stabilizáciu a pridruženie vo svojej príslušnej úradnej tlači.
         Článok 9
         Výdavky
         Európska únia a Srbsko si hradia vlastné náklady, ktoré im vzniknú z dôvodu účasti na zasadnutiach Výboru pre stabilizáciu a pridruženie, a to tak výdavky na personál, cestovné náklady a diéty, ako aj poštovné a telekomunikačné výdavky. Výdavky spojené s tlmočením na zasadnutiach, prekladom a rozmnožovaním dokumentov znáša Európska únia s výnimkou výdavkov spojených s tlmočením alebo prekladom do srbského jazyka alebo z neho, ktoré znáša Srbsko. Ostatné výdavky súvisiace s organizáciou zasadnutí znáša hostiteľská strana, ktorá dané zasadnutia usporiadava.
         Článok 10
         Podvýbory a osobitné skupiny
         Výbor pre stabilizáciu a pridruženie môže zriadiť podvýbory alebo osobitné skupiny, ktoré pracujú pod vedením Výboru pre stabilizáciu a pridruženie a po každom svojom zasadnutí tomuto výboru podávajú správu. Výbor pre stabilizáciu a pridruženie môže rozhodnúť o zrušení ktorýchkoľvek existujúcich podvýborov alebo skupín, o stanovení alebo úprave ich mandátu alebo o zriadení ďalších podvýborov alebo skupín, ktoré by mu pomáhali pri plnení jeho povinností. Tieto podvýbory a skupiny nemajú žiadne rozhodovacie právomoci.

      PRÍLOHA
      výlučne na účely informovania Rady

         NÁVRH
         ROZHODNUTIE
         VÝBORU PRE STABILIZÁCIU A PRIDRUŽENIE EÚ – SRBSKO č. 1/2013
         z [deň. mesiac] 2013
         o zriadení podvýborov a osobitných skupín
         VÝBOR PRE STABILIZÁCIU A PRIDRUŽENIE,
         so zreteľom na Dohodu o stabilizácii a pridružení medzi Európskou úniou a jej členskými štátmi na jednej strane a Srbskou republikou na strane druhej, a najmä na jej článok 123,
         so zreteľom na svoj rokovací poriadok, a najmä na jeho článok 10,
         ROZHODOL TAKTO:
         Jediný článok
         Týmto sa zriaďujú podvýbory a osobitná skupina uvedené v prílohe I. Ich mandáty sa stanovujú v prílohe II.

            V … deň. mesiac 2013

                  Za Výbor pre stabilizáciu a pridruženie

                  predseda

         PRÍLOHA I

            DOHODA O STABILIZÁCII A PRIDRUŽENÍ EÚ – SRBSKO

            Štruktúra multidisciplinárneho podvýboru

                     Názov

                     Témy

                     Článok Dohody o stabilizácii a pridružení

                                 1.

                                 Obchod, priemysel, clá a dane

                     Voľný pohyb tovaru

                        Článok 18

                     Priemyselné výrobky

                     články 19 – 23

                     Obchodné otázky

                     články 34 – 48

                     Normalizácia, metrológia, certifikácia, osvedčovanie, posudzovanie zhody a dohľad nad trhom

                        Článok 77

                     Priemyselná spolupráca

                        Článok 94

                     Malé a stredné podniky

                        Článok 95

                     Cestovný ruch

                        Článok 96

                     Clá

                        Článok 99

                     Dane

                        Článok 100

                     Pravidlá pôvodu

                     protokol č. 3

                     Administratívna pomoc v colných záležitostiach

                     protokol č. 6

                                 2.

                                 Poľnohospodárstvo a rybolov

                     Poľnohospodárske produkty sensu lato

                     článok 24, článok 26 ods. 1 a 4, článok 27 ods. 1, články 31, 32 a 35

                     Poľnohospodárske produkty sensu stricto

                     článok 26 ods. 2 a 3 a článok 27 ods. 2

                     Produkty rybolovu

                     články 29 a 30

                     Spracované poľnohospodárske výrobky

                     článok 25, protokol č. 1

                     Víno

                     článok 28 a protokol č. 2

                     Ochrana zemepisných označení poľnohospodárskych produktov a produktov rybolovu a potravín, iných ako víno a liehoviny

                        Článok 33

                     Poľnohospodárstvo a odvetvie agropriemyslu, veterinárne a fytosanitárne záležitosti

                        Článok 97

                     Spolupráca v oblasti rybolovu

                        Článok 98

                     Bezpečnosť potravín

                                 3.

                                 Vnútorný trh a hospodárska súťaž

                     Právo usadiť sa

                     články 52 – 58

                     Poskytovanie služieb

                     články 59 – 61

                     Iné otázky, ktoré sa týkajú hlavy V Dohody o stabilizácii a pridružení

                     články 65 – 71

                     Aproximácia právnych predpisov a presadzovanie práva

                        Článok 72

                     Hospodárska súťaž

                     články 73 – 74 protokol č. 5

                     Práva duševného, priemyselného a obchodného vlastníctva

                        Článok 75

                     Verejné obstarávanie

                        Článok 76

                     Bankovníctvo, poisťovníctvo a iné finančné služby

                        Článok 91

                     Ochrana spotrebiteľa

                        Článok 78

                     Verejné zdravie

                                 4.

                                 Hospodárske a finančné záležitosti a štatistika

                     Pohyb kapitálu a platby

                     články 62 – 64

                     Hospodárska politika

                        Článok 89

                     Spolupráca v oblasti štatistiky

                        Článok 90

                     Podpora a ochrana investícií

                        Článok 93

                     Finančná spolupráca

                     články 115 – 118

                     Audit a finančná kontrola

                        Článok 92

                                 5.

                                 Spravodlivosť, sloboda a bezpečnosť

                     Súdnictvo a základné práva

                     Policajná a justičná spolupráca

                     Právny štát

                        Článok 80

                     Ochrana údajov

                        Článok 81

                     Víza, kontrola hraníc, azyl a migrácia

                        Článok 82

                     Nelegálne prisťahovalectvo a readmisia

                        Článok 83

                     Pranie špinavých peňazí

                        Článok 84

                     Drogy

                        Článok 85

                     Boj proti terorizmu

                        Článok 87

                     Trestná činnosť a iné protiprávne činnosti

                        Článok 86

                                 6.

                                 Výskum a inovácia, informačná spoločnosť sociálna politika

                     Pohyb pracovníkov

                     články 49 – 51

                     Pracovné podmienky a rovnosť príležitostí

                        Článok 79

                     Sociálna spolupráca

                        Článok 101

                     Vzdelávanie a odborná príprava

                        Článok 102

                     Kultúrna spolupráca

                        Článok 103

                     Informácie a komunikácia

                        Článok 107

                     Spolupráca v audiovizuálnej oblasti

                        Článok 104

                     Elektronické komunikačné siete a služby

                        Článok 106

                     Informačná spoločnosť

                        Článok 105

                     Výskum a inovácia

                        Článok 112

                                 7.

                                 Doprava, energetika, životné prostredie, oblasť klímy a regionálny rozvoj

                            (1)

                     Doprava

                     články 55, 61, 108 a protokol č. 4

                     Energetika

                        Článok 109

                     Jadrová bezpečnosť

                        Článok 110

                     Životné prostredie

                        Článok 111

                     Oblasť klímy

                     články 109 a 111

                     Regionálny a miestny rozvoj

                        Článok 113

            Štruktúra osobitnej skupiny

                     Názov

                     Témy

                     Článok Dohody o stabilizácii a pridružení

                     Osobitná skupina pre reformu verejnej správy

                     Reforma verejnej správy:

                     Hlava VI Aproximácia právnych predpisov a presadzovanie práva, článok 72 a hlava VII Spravodlivosť a vnútorné veci, článok 80, článok 114

         PRÍLOHA II

            MANDÁTY PODVÝBOROV A OSOBITNEJ SKUPINY EÚ – SRBSKO

            Zloženie a predsedníctvo

         Podvýbory a osobitná skupina pre reformu verejnej správy pozostávajú zo zástupcov Európskej komisie a zástupcov vlády Srbska. Ich predsedníctvo zabezpečujú obidve strany. Členské štáty budú dostávať informácie o zasadnutiach podvýborov a osobitnej skupiny pre reformu verejnej správy a pozvánky na ne.

            Sekretariát

         Úradník Európskej komisie a úradník vlády Srbska konajú spoločne ako tajomníci jednotlivých podvýborov a osobitnej skupiny pre reformu verejnej správy.
         Všetky oznámenia, ktoré sa týkajú podvýborov, sa zasielajú tajomníkom príslušného podvýboru a osobitnej skupiny pre reformu verejnej správy.

            Zasadnutia

         Podvýbory a osobitná skupina pre reformu verejnej správy zasadajú, keď si to vyžadujú okolnosti, so súhlasom obidvoch strán. Každé zasadnutie podvýboru alebo osobitnej skupiny pre reformu verejnej správy sa koná v čase a na mieste, na ktorých sa dohodli obidve strany.
         Ak obidve strany súhlasia, môžu podvýbory a osobitná skupina pre reformu verejnej správy pozvať na svoje zasadnutia odborníkov, aby im poskytli požadované informácie k určitým témam.

            Predmet činnosti

         Podvýbory prerokúvajú otázky, ktoré sa týkajú oblastí Dohody o stabilizácii a pridružení uvedených v tabuľke týkajúcej sa štruktúry multidisciplinárneho podvýboru. Pri každej téme sa posudzuje pokrok dosiahnutý v zosúlaďovaní, implementácii a presadzovaní právnych predpisov EÚ, ako aj hlavné otázky v súvislosti s plánovaním a vykonávaním príslušných projektov v rámci nástroja predvstupovej pomoci. Podvýbory preskúmavajú akékoľvek problémy, ktoré môžu vzniknúť v ich príslušných oblastiach, a navrhujú možné kroky, ktoré je potrebné podniknúť.
         Podvýbory zároveň slúžia ako fórum pre ďalšie objasňovanie acquis a preskúmavajú pokrok dosiahnutý v Srbsku pri zosúlaďovaní acquis so záväzkami plynúcimi z Dohody o stabilizácii a pridružení.
         Osobitná skupina pre reformu verejnej správy prerokúva otázky súvisiace s reformou verejnej správy a navrhuje možné kroky, ktoré je potrebné podniknúť.

            Zápisnica

         Z každého zasadnutia sa vypracuje a schváli zápisnica. Tajomník podvýboru alebo osobitnej skupiny pre reformu verejnej správy postúpi kópiu zápisnice tajomníkovi Výboru pre stabilizáciu a pridruženie.

            Verejnosť zasadnutí

         Ak sa nerozhodne inak, zasadnutia podvýborov a osobitnej skupiny pre reformu verejnej správy nie sú verejné.

         (1)  Na účely implementácie protokolu č. 4 k Dohode o stabilizácii a pridružení koná tento podvýbor ako osobitný podvýbor v zmysle článku 21 uvedeného protokolu.


title: 2010/274/CFSP: Rozhodnutie Rady 2010/274/SZBP z 12. mája 2010, ktorým sa mení a dopĺňa a predlžuje jednotná akcia 2005/889/SZBP o zriadení pomocnej hraničnej misie Európskej únie na hraničnom priechode v Rafahu (PHM EÚ v Rafahu)

text:
               13.5.2010

               SK

               Úradný vestník Európskej únie

               L 119/22

         ROZHODNUTIE RADY 2010/274/SZBP
   z 12. mája 2010,
   ktorým sa mení a dopĺňa a predlžuje jednotná akcia 2005/889/SZBP o zriadení pomocnej hraničnej misie Európskej únie na hraničnom priechode v Rafahu (PHM EÚ v Rafahu)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 a článok 43 ods. 2,
   keďže:

               (1)

               Rada 25. novembra 2005 prijala jednotnú akciu 2005/889/SZBP o zriadení pomocnej hraničnej misie Európskej únie na hraničnom priechode v Rafahu (PHM EÚ v Rafahu) (1).

               (2)

               Rada 10. novembra 2008 prijala jednotnú akciu 2008/862/SZBP (2), ktorou sa jednotná akcia 2005/889/SZBP mení a dopĺňa a predlžuje do 24. novembra 2009.

               (3)

               Rada 20. novembra 2009 prijala jednotnú akciu 2009/854/SZBP (3), ktorou sa jednotná akcia 2005/889/SZBP mení a dopĺňa a predlžuje do 24. mája 2010.

               (4)

               PHM EÚ v Rafahu by sa mala na základe jej súčasného mandátu ďalej predĺžiť do 24. mája 2011.

               (5)

               Je potrebné stanoviť referenčnú sumu určenú na pokrytie výdavkov spojených s PHM EÚ v Rafahu na obdobie od 25. mája 2010 do 24. mája 2011,

         PRIJALA TOTO ROZHODNUTIE:
   Článok 1
   Jednotná akcia 2005/889/SZBP sa týmto mení a dopĺňa takto:

               1.

               Článok 2 prvý odsek sa nahrádza takto:
               „Cieľom PHM EÚ v Rafahu je zabezpečiť prítomnosť tretej strany na hraničnom priechode v Rafahu, aby sa v súčinnosti s úsilím Únie týkajúcim sa budovania inštitúcií prispelo k otvoreniu hraničného priechodu v Rafahu a budovaniu dôvery medzi izraelskou vládou a palestínskou samosprávou.“;

               2.

               Článok 4a ods. 2 sa nahrádza takto:
               „2.   Veliteľ civilnej operácie velí PHM EÚ v Rafahu a riadi ju na strategickej úrovni, pričom podlieha politickej kontrole a strategickému usmerňovaniu zo strany Politického a bezpečnostného výboru (PBV) a celkovej právomoci vysokého predstaviteľa Únie pre zahraničné veci a bezpečnostnú politiku (VP).“;

               3.

               Článok 5 ods. 1 sa vypúšťa a ostatné odseky sa v dôsledku toho prečíslujú.

               4.

               Článok 8 ods. 1 sa nahrádza takto:
               „1.   V prípade potreby je postavenie personálu misie PHM EÚ v Rafahu vrátane prípadných výsad, imunít a ďalších záruk potrebných na uskutočnenie misie PHM EÚ v Rafahu a jej hladký priebeh predmetom dohody, ktorá sa uzavrie v súlade s postupom stanoveným v článku 218 Zmluvy o fungovaní Európskej únie.“;

               5.

               Článok 9 ods. 3 a 4 sa nahrádzajú takto:
               „3.   Veliteľ civilnej operácie, podliehajúc politickej kontrole a strategickému usmerňovaniu zo strany PBV a celkovej právomoci VP, je veliteľom PHM EÚ v Rafahu na strategickej úrovni a ako taký vydáva pokyny vedúcemu misie, radí mu a poskytuje mu technickú podporu.
               4.   Veliteľ civilnej operácie podáva Rade správy prostredníctvom VP.“;

               6.

               Článok 10 ods. 1 sa nahrádza takto:
               „1.   PBV vykonáva v rámci zodpovednosti Rady politickú kontrolu a strategické usmerňovanie misie. Rada týmto oprávňuje PBV, aby na tento účel prijal príslušné rozhodnutia v súlade s článkom 38 zmluvy. Toto oprávnenie zahŕňa právomoc vymenovať vedúceho misie na návrh VP a meniť a dopĺňať OPLAN. Zahŕňa tiež právomoc prijímať ďalšie rozhodnutia o vymenovaní vedúceho misie. Rada si ponecháva právomoc rozhodovať o cieľoch a ukončení misie.“;

               7.

               Článok 11 ods. 4 sa nahrádza takto:
               „4.   Podrobné dojednania o účasti tretích štátov sú predmetom dohody, ktorá sa uzavrie v súlade s postupom stanoveným v článku 218 Zmluvy o fungovaní Európskej únie. Ak EÚ a tretí štát uzavreli dohodu, ktorá ustanovuje rámec účasti tohto tretieho štátu na operáciách krízového riadenia EÚ, uplatňujú sa v kontexte PHM EÚ v Rafahu ustanovenia takejto dohody.“;

               8.

               Článok 13 ods. 1 sa nahrádza takto:
               „1.   Referenčná suma určená na pokrytie výdavkov spojených s misiou na obdobie od 25. mája 2010 do 24. mája 2011 je 1 950 000 EUR.“;

               9.

               Článok 14 ods. 1 sa nahrádza takto:
               „1.   Rada a Komisia, každá v súlade so svojimi príslušnými právomocami, zabezpečujú súlad medzi vykonávaním tejto jednotnej akcie a vonkajšími činnosťami Únie v súlade s článkom 21 ods. 3 zmluvy. Na tieto účely Rada a Komisia spolupracujú.“;

               10.

               Článok 15 sa nahrádza takto:
               „Článok 15
               Poskytovanie utajovaných skutočností
               1.   VP je v súlade s bezpečnostnými nariadeniami Rady oprávnený podľa potreby a v súlade s operačnými potrebami misie poskytnúť tretím štátom pridruženým k tejto jednotnej akcii utajované skutočnosti a dokumenty EÚ, vypracované na účely misie, až po stupeň ‚RESTREINT UE‘.
               2.   V prípade osobitnej a neodkladnej operačnej potreby je VP v súlade s bezpečnostnými nariadeniami Rady tiež oprávnený poskytnúť miestnym orgánom utajované skutočnosti a dokumenty EÚ, ktoré boli vypracované na účely misie, až po stupeň ‚RESTREINT UE‘. Vo všetkých ostatných prípadoch sa takéto skutočnosti a dokumenty poskytnú miestnym orgánom v súlade s postupmi, ktoré zodpovedajú ich úrovni spolupráce s EÚ.
               3.   VP je splnomocnený poskytnúť tretím štátom pridruženým k tejto jednotnej akcii a miestnym orgánom neutajované dokumenty EÚ súvisiace s rokovaniami Rady o misii, na ktoré sa vzťahuje služobné tajomstvo podľa článku 6 ods. 1 rokovacieho poriadku Rady (4).

               11.

               Článok 16 druhý odsek sa nahrádza takto:
               „Stráca účinnosť 24. mája 2011.“

               12.

               Článok 17 sa nahrádza takto:
               „Článok 17
               Preskúmanie
               Táto jednotná akcia sa preskúma do 15. apríla 2011.“

               13.

               Článok 18 tretí odsek sa vypúšťa.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 12. mája 2010

            Za Radu

            predseda

         M. Á. MORATINOS

      (1)  Ú. v. EÚ L 327, 14.12.2005, s. 28.

      (2)  Ú. v. EÚ L 306, 15.11.2008, s. 98.

      (3)  Ú. v. EÚ L 312, 27.11.2009, s. 73.

      (4)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).“;


title: Rozhodnutie Rady (SZBP) 2015/876 z 5. júna 2015, ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine

text:
               6.6.2015

               SK

               Úradný vestník Európskej únie

               L 142/30

         ROZHODNUTIE RADY (SZBP) 2015/876
   z 5. júna 2015,
   ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada prijala 5. marca 2014 rozhodnutie 2014/119/SZBP (1).

               (2)

               Rada prijala 5. marca 2015 rozhodnutie (SZBP) 2015/364 (2), ktoré stanovuje, že reštriktívne opatrenia uvedené v rozhodnutí 2014/119/SZBP sa majú uplatňovať do 6. marca 2016, pokiaľ ide o štrnásť osôb, a do 6. júna 2015, pokiaľ ide o štyri osoby.

               (3)

               V súvislosti s jednou z týchto štyroch osôb by sa uplatňovanie reštriktívnych opatrení malo predĺžiť do 6. októbra 2015 a odôvodnenie, ktoré sa jej týka, by sa malo aktualizovať.

               (4)

               V súvislosti s dvomi z týchto štyroch osôb by sa uplatňovanie reštriktívnych opatrení malo predĺžiť do 6. marca 2016 a odôvodnenia, ktoré sa ich týkajú, by sa mali aktualizovať.

               (5)

               Rozhodnutie 2014/119/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Článok 5 rozhodnutia 2014/119/SZBP sa nahrádza takto:

      „Článok 5
      Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
      Toto rozhodnutie sa uplatňuje do 6. marca 2016. Opatrenia v článku 1 sa vo vzťahu k záznamu č. 10 v prílohe uplatňujú do 6. októbra 2015.
      Toto rozhodnutie podlieha neustálej revízii. Obnovuje sa alebo sa mení podľa potreby, ak Rada nepovažuje jeho ciele za splnené.“

   Článok 2
   Príloha k rozhodnutiu 2014/119/SZBP sa mení tak, ako sa uvádza v prílohe k tomuto rozhodnutiu.
   Článok 3
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 5. júna 2015

            Za Radu

            predseda

         E. RINKĒVIČS

      (1)  Rozhodnutie Rady 2014/119/SZBP z 5. marca 2014 o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (Ú. v. EÚ L 66, 6.3.2014, s. 26).

      (2)  Rozhodnutie Rady (SZBP) 2015/364 z 5. marca 2015, ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (Ú. v. EÚ L 62, 6.3.2015, s. 25).

      PRÍLOHA

                  1)

                  V prílohe k rozhodnutiu 2014/119/SZBP sa vypúšťa záznam o tejto osobe:

                              8.

                              Viktor Viktorovych Yanukovych (syn bývalého prezidenta)

                  2)

                  Záznamy o nasledujúcich osobách uvedené v prílohe k rozhodnutiu 2014/119/SZBP sa nahrádzajú týmito záznamami:

                              4.

                              Olena Leonidivna Lukash (Олена Леонідівна Лукаш), Elena Leonidovna Lukash (Елена Леонидовна Лукаш)

                              narodená 12. novembra 1976 v Rîbnite (Moldavsko), bývalá ministerka spravodlivosti

                              Osoba, ktorú ukrajinské orgány vyšetrujú pre účasť na sprenevere verejných finančných prostriedkov.

                              6.3.2014

                              10.

                              Serhii Petrovych Kliuiev (Сергій Петрович Клюєв), Serhiy Petrovych Klyuyev

                              narodený 19. augusta 1969 v Donecku, brat Andriia Kliuieva, podnikateľ

                              Osoba, ktorú ukrajinské orgány vyšetrujú pre účasť na sprenevere verejných finančných prostriedkov. Osoba spojená s označenou osobou (Andriiom Petrovychom Kliuievom), voči ktorej ukrajinské orgány vedú trestné konanie za spreneveru verejných finančných prostriedkov alebo aktív.

                              6.3.2014

                              13.

                              Dmytro Volodymyrovych Tabachnyk (Дмитро Володимирович Табачник)

                              narodený 28. novembra 1963 v Kyjeve, bývalý minister školstva a vedy

                              Osoba, ktorú ukrajinské orgány vyšetrujú pre účasť na sprenevere verejných finančných prostriedkov.

                              6.3.2014


title: Rozhodnutie Rady z 9. apríla 2001, ktoré vykonáva spoločnú pozíciu 1999/533/SZBP týkajúcu sa príspevku Európskej únie na podporu skorého nadobudnutia platnosti Zmluvy o všeobecnom zákaze skúšok jadrových zbraní (CTBT)

text:
Dôležité právne oznámenie

|

32001D0286

Úradný vestník L 099 , 10/04/2001 S. 0003 - 0003

		Rozhodnutie Radyz 9. apríla 2001,ktoré vykonáva spoločnú pozíciu 1999/533/SZBP týkajúcu sa príspevku Európskej únie na podporu skorého nadobudnutia platnosti Zmluvy o všeobecnom zákaze skúšok jadrových zbraní (CTBT)(2001/286/SZBP)RADA EURÓPSKEJ ÚNIE,so zreteľom na Zmluvu o Európskej únii, najmä na jej článok 23 ods. 2,so zreteľom na spoločnú pozíciu Rady 1999/533/SZBP z 29. júla 1999 týkajúcu sa príspevku Európskej únie na podporu skorého nadobudnutia účinnosti Zmluvy o všeobecnom zákaze skúšok jadrových zbraní (CTBT) [1], najmä na jeho články 1 a 4,keďže:(1) V súlade s článkom 4 spoločnej pozície 1999/533/SZBP sa Európska únia zaviazala podporovať všetky štáty, ktoré ešte tak neučinili, aby bezodkladne podpísali a ratifikovali CTBT, najmä tých 44 štátov zo zoznamu, ktorých ratifikácia je nevyhnutná na vstup CTBT do platnosti.(2) Je vhodné prispieť na úspešný výsledok druhej konferencie podľa článku XIV o CTBT, ktorá sa uskutoční v New Yorku 25. až 27. septembra 2001 s cieľom urýchliť ratifikačný proces CTBT, na uľahčenie skorého vstupu CTBT do platnosti,ROZHODLA TAKTO:Článok 1V rámci podpory skorého vstupu CTBT do platnosti, uvedenej v článku 4 spoločnej pozície 1999/533/SZBP, Európska únia podporí všetky štáty, aby bezodkladne podpísali a ratifikovali CTBT.Na tento účel Európska únia podporí:a) v prvom rade tých 44 štátov zo zoznamu, ktorých podpis a ratifikácia je nevyhnutná na vstup CTBT do platnosti;b) tie štáty, ktoré CTBT podpísali, ale ešte neratifikovali, najmä štáty, na územiach ktorých budú umiestnené stanice medzinárodného monitorovacieho systému (IMS);c) tie štáty, ktoré ešte CTBT nepodpísali, najmä tie štáty, na územiach ktorých budú umiestnené stanice IMS.Článok 2Európska únia podporí zvolanie konferencie na politickej úrovni.Článok 3Na urýchlenie ratifikačného procesu a na uľahčenie skorého vstupu CTBT do platnosti môže Európska únia nadviazať kontakt s regionálnymi organizáciami (ako sú OAU, OAS, ASEAN).Článok 4Predsedníctvo bude informovať dočasný technický sekretariát CTBT o vykonaní článkov 1 a 2.Článok 5Toto rozhodnutie nadobudne účinnosť v deň jeho prijatia.Článok 6Toto rozhodnutie bude uverejnené v úradnom vestníku.V Luxemburgu 9. apríla 2001Za RadupredsedaA. Lindh[1] Ú. v. ES L 204, 4.8.1999, s. 1.--------------------------------------------------


title: 2011/399/SZBP: Rozhodnutie Politického a bezpečnostného výboru Atalanta/3/2011 z  5. júla 2011 o vymenovaní veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta)

text:
               6.7.2011

               SK

               Úradný vestník Európskej únie

               L 177/26

         ROZHODNUTIE POLITICKÉHO A BEZPEČNOSTNÉHO VÝBORU ATALANTA/3/2011
   z 5. júla 2011
   o vymenovaní veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta)
   (2011/399/SZBP)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38,
   so zreteľom na jednotnú akciu Rady 2008/851/SZBP z 10. novembra 2008 o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (1) (Atalanta), a najmä na jej článok 6,
   keďže:

               (1)

               Podľa článku 6 jednotnej akcie 2008/851/SZBP Rada poverila Politický a bezpečnostný výbor (PBV) prijímať rozhodnutia o vymenovaní veliteľa ozbrojených síl EÚ.

               (2)

               PBV 13. apríla 2011 prijal rozhodnutie Atalanta/1/2011 (2) o vymenovaní komodora Alberta Manuela Silvestra CORREIU za veliteľa ozbrojených síl Európskej únie pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania.

               (3)

               Veliteľ operácie EÚ odporučil, aby sa za nového veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania vymenoval kontraadmirál Thomas JUGEL.

               (4)

               Vojenský výbor EÚ podporuje toto odporúčanie.

               (5)

               V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami,

         PRIJAL TOTO ROZHODNUTIE:
   Článok 1
   Kontraadmirál Thomas JUGEL sa týmto vymenúva za veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania.
   Článok 2
   Toto rozhodnutie nadobúda účinnosť 13. augusta 2011.

      V Bruseli 5. júla 2011

            Za Politický a bezpečnostný výbor

            predseda

         O. SKOOG

      (1)  Ú. v. EÚ L 301, 12.11.2008, s. 33.

      (2)  Ú. v. EÚ L 100, 14.4.2011, s. 72.


title: 2014/561/EÚ: Rozhodnutie Európskeho parlamentu z  3. apríla 2014 o absolutóriu za plnenie rozpočtu Agentúry pre spoluprácu regulačných orgánov v oblasti energetiky za rozpočtový rok 2012

text:
               5.9.2014

               SK

               Úradný vestník Európskej únie

               L 266/160

         ROZHODNUTIE EURÓPSKEHO PARLAMENTU
   z 3. apríla 2014
   o absolutóriu za plnenie rozpočtu Agentúry pre spoluprácu regulačných orgánov v oblasti energetiky za rozpočtový rok 2012
   (2014/561/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Agentúry pre spoluprácu regulačných orgánov v oblasti energetiky za rozpočtový rok 2012,

               —

               so zreteľom na správu Dvora audítorov o overení konečnej ročnej účtovnej závierky Agentúry pre spoluprácu regulačných orgánov v oblasti energetiky za rozpočtový rok 2012 spolu s odpoveďami agentúry (1),

               —

               so zreteľom na odporúčanie Rady z 18. februára 2014 (05849/2014 – C7–0054/2014),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 713/2009 z 13. júla 2009, ktorým sa zriaďuje Agentúra pre spoluprácu regulačných orgánov v oblasti energetiky (4), a najmä na jeho článok 24,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 77 a prílohu VI k rokovaciemu poriadku,

               —

               so zreteľom na správu Výboru pre kontrolu rozpočtu (A7-0208/2014),

               1.

               udeľuje riaditeľovi Agentúry pre spoluprácu regulačných orgánov v oblasti energetiky absolutórium za plnenie rozpočtu agentúry za rozpočtový rok 2012;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Agentúry pre spoluprácu regulačných orgánov v oblasti energetiky, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 365, 13.12.2013, s. 1.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 211, 14.8.2009, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.


title: 2009/931/ES: Rozhodnutie Európskeho parlamentu a Rady z  25. novembra 2009 o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení

text:
               11.12.2009

               SK

               Úradný vestník Európskej únie

               L 325/1

      ROZHODNUTIE EURÓPSKEHO PARLAMENTU A RADY

   z 25. novembra 2009
   o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení
   (2009/931/ES)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1), a najmä na jej bod 28,
   so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (2), a najmä na jeho článok 12 ods. 3,
   so zreteľom na návrh Komisie,
   keďže:

               (1)

               Európsky fond na prispôsobenie sa globalizácií (ďalej len „EGF“) sa zriadil s cieľom poskytovať dodatočnú podporu prepúšťaným pracovníkom, ktorí pociťujú dôsledky veľkých štrukturálnych zmien v usporiadaní svetového obchodu, a pomôcť pri ich opätovnom začleňovaní do trhu práce.

               (2)

               Rozsah pôsobnosti EGF bol rozšírený v prípade žiadostí predložených od 1. mája 2009, aby bola zahrnutá podpora pracovníkov prepustených v dôsledku globálnej finančnej a hospodárskej krízy.

               (3)

               Medziinštitucionálna dohoda zo 17. mája 2006 umožňuje mobilizáciu EGF s ročným stropom vo výške 500 miliónov EUR.

               (4)

               Belgicko podalo 5. mája 2009 dve žiadosti o mobilizáciu EGF v súvislosti s prepúšťaním v textilnom odvetví. Tieto žiadosti spĺňajú požiadavky na stanovenie finančných príspevkov tak, ako sa uvádza v článku 10 nariadenia (ES) č. 1927/2006, preto Komisia navrhuje uvoľniť prostriedky vo výške 9 198 874 EUR.

               (5)

               Írsko podalo 29. júna 2009 žiadosť o mobilizáciu EGF v súvislosti s prepúšťaním v odvetví výroby počítačov. Táto žiadosť spĺňa požiadavky na stanovenie finančných príspevkov tak, ako sa uvádza v článku 10 nariadenia (ES) č. 1927/2006, preto Komisia navrhuje uvoľniť prostriedky vo výške 14 831 050 EUR.

               (6)

               EGF by sa mal preto mobilizovať s cieľom poskytnúť finančný príspevok v súvislosti so žiadosťami predloženými Belgickom a Írskom,

         ROZHODLI TAKTO:
   Článok 1
   V rámci všeobecného rozpočtu Európskej únie na rozpočtový rok 2009 sa mobilizuje Európsky fond na prispôsobenie sa globalizácii s cieľom poskytnúť sumu 24 029 924 EUR vo forme viazaných a výdavkových rozpočtových prostriedkov.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 25. novembra 2009

            Za Európsky parlament

            predseda

         J. BUZEK

            Za Radu

            predsedníčka

         Å. TORSTENSSON

      (1)  Ú. v. EÚ C 139, 14.6.2006, s. 1.

      (2)  Ú. v. EÚ L 406, 30.12.2006, s. 1.


title: Rozhodnutie Rady z  13. októbra 2008 , ktorým sa vymenúvajú luxemburskí členovia a náhradníci Poradného výboru pre slobodu pohybu pracovníkov

text:
               17.10.2008

               SK

               Úradný vestník Európskej únie

               C 264/5

      ROZHODNUTIE RADY

   z 13. októbra 2008,
   ktorým sa vymenúvajú luxemburskí členovia a náhradníci Poradného výboru pre slobodu pohybu pracovníkov
   (2008/C 264/02)
   RADA EURÓPSKEJ ÚNIE,
   so zreteľom na nariadenie Rady (EHS) č. 1612/68 z 15. októbra 1968 o slobode pohybu pracovníkov v rámci Spoločenstva (1), a najmä na jeho články 26 a 27,
   so zreteľom na zoznamy kandidátov, ktoré Rade predložili vlády členských štátov,
   keďže:

               (1)

               Rada svojim rozhodnutím z 25. septembra 2008 (2) vymenovala členov a náhradníkov Poradného výboru pre slobodu pohybu pracovníkov na obdobie od 25. septembra 2008 do 24. septembra 2010 s výnimkou niektorých luxemburských členov a náhradníkov v kategórii zástupcov organizácií zamestnancov a zástupcov organizácií zamestnávateľov.

               (2)

               Luxemburská vláda navrhla kandidátov na neobsadené miesta,

         ROZHODLA TAKTO:
   Článok 1
   Vymenúvajú sa títo členovia a náhradníci Poradného výboru pre slobodu pohybu pracovníkov na obdobie, ktoré sa končí 24. septembra 2010:
   ZÁSTUPCOVIA ORGANIZÁCIÍ ZAMESTNANCOV

               Krajina

               Členovia

               Náhradníci

               Luxembursko

               pani Tania MATIASOVÁ
               pán Eduardo DIAS

               pán Joé SPIER

         ZÁSTUPCOVIA ORGANIZÁCIÍ ZAMESTNÁVATEĽOV

               Krajina

               Členovia

               Náhradníci

               Luxembursko

               pán Marc KIEFFER
               pán François ENGELS

               pani Magalie LYSIAKOVÁ

      V Luxemburgu 13. októbra 2008

            Za Radu

            predseda

         B. KOUCHNER

      (1)  Ú. v. ES L 257, 18.10.1968, s. 2.

      (2)  Ú. v. EÚ C 253, 4.10.2008, s. 7.


title: 2005/944/ES: Rozhodnutie Komisie z  19. decembra 2005  o skončení antiabsorpčného konania týkajúceho sa dovozu cyklamátu sodného s pôvodom v Čínskej ľudovej republike

text:
               24.12.2005

               SK

               Úradný vestník Európskej únie

               L 342/96

      ROZHODNUTIE KOMISIE

   z 19. decembra 2005
   o skončení antiabsorpčného konania týkajúceho sa dovozu cyklamátu sodného s pôvodom v Čínskej ľudovej republike
   (2005/944/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1), a najmä na jeho články 9 a 12,
   keďže:
   A.   POSTUP
   1.   Pôvodné opatrenia

               (1)

               V marci 2004 Rada uložila definitívne antidumpingové clo (ďalej len „pôvodné opatrenie“) na dovoz cyklamátu sodného (ďalej len „príslušný výrobok“) s pôvodom v Čínskej ľudovej republike (ďalej len „ČĽR“) podľa nariadenia (ES) č. 435/2004 (2). Individuálne colné sadzby v rozmedzí od 0 do 0,11 EUR za kilo boli uložené spolupracujúcim vyvážajúcim vývozcom v ČĽR. Sadzba uplatniteľná na dovoz zo všetkých ostatných spoločností predstavuje 0,26 EUR za kilo.

         2.   Žiadosť o opätovné prešetrovanie

               (2)

               Dňa 14. marca 2005 bola predložená žiadosť o opätovné prešetrovanie pôvodného opatrenia podľa článku 12 základného nariadenia. Žiadosť predložila spoločnosť Productos Aditivos SA (ďalej len „žiadateľ“), výhradný výrobca cyklamátu sodného v Spoločenstve, ktorý tvrdil a poskytol dostatočné dôkazy o tom, že následne po uložení pôvodných opatrení sa vývozné ceny znížili, a pokiaľ ide o ceny opätovného predaja alebo následné predajné ceny v Spoločenstve, nenastal dostatočný pohyb.

         3.   Opätovné prešetrovanie

               (3)

               Podľa článku 12 základného nariadenia 27. apríla 2005 Komisia oznámila začatie opätovného prešetrovania antidumpingových opatrení uplatniteľných na dovoz cyklamátu sodného s pôvodom v ČĽR prostredníctvom oznámenia uverejneného v Úradnom vestníku Európskej únie
                   (3).

               (4)

               Komisia oficiálne oznámila všetkým zainteresovaným výrobcom/vývozcom, zástupcom vyvážajúcej krajiny, dovozcom a užívateľom začatie opätovného prešetrovania. Zainteresované strany dostali možnosť písomne vyjadriť svoje stanovisko a požiadať o vypočutie v rámci časovej lehoty stanovenej v oznámení o začatí. Komisia poslala dotazníky všetkým zainteresovaným stranám.

               (5)

               Vyplnené dotazníky prišli od jedného vývozcu a jeho dvoch prepojených výrobcov v ČĽR a od troch dovozcov v Spoločenstve. Je potrebné poznamenať, že vyvážajúci výrobcovia s colnou sadzbou 0 EUR predstavovali okolo 60 % celkového vývozu cyklamátu sodného z ČĽR počas obdobia prešetrovania tohto opätovného prešetrovania.

               (6)

               Komisia získala a overila všetky informácie, ktoré považovala za potrebné na účely tohto opätovného prešetrovania. Overovania na mieste boli vykonané v priestoroch týchto spoločností:

                           Vývozca a jeho prepojený výrobcovia v ČĽR:

                                       —

                                       Rainbow Rich Industrial Ltd., Hongkong

                                       —

                                       Golden Time Enterprises (Shenzhen) Co. Ltd. a Jintian Enterprises Nanjing Co. Ltd., Shenzhen, ČĽR.

                           Dovozcovia

                                       —

                                       Emilio Peña SA, Valencia, Španielsko

                                       —

                                       Kraemer & Martin GmbH, Sankt Augustin, Nemecko.

               (7)

               Traja ďalší dovozcovia vyhlásili, že počas obdobia prešetrovania nedovážali príslušný výrobok. Jeden dovozca vyhlásil, že nevyplní dotazník, pretože počas obdobia prešetrovania doviezol iba veľmi malé množstvo príslušného výrobku.

               (8)

               Obdobie prešetrovania tohto opätovného prešetrovania (ďalej len „nové OP“) trvalo od 1. januára 2004 do 31. decembra 2004. Nové OP sa použilo na určenie súčasnej úrovne vývozných cien a úrovne cien opätovného predaja v Spoločenstve. Pri stanovení, či nastal dostatočný pohyb, pokiaľ ide o vývozné ceny a ceny opätovného predaja alebo následné predajné ceny v Spoločenstve, úrovne cien účtovaných počas nového OP boli porovnateľné s cenami, ktoré sa inkasovali počas obdobia prešetrovania použitého v prešetrovaní, ktoré viedlo k uloženiu pôvodných opatrení (ďalej len „pôvodné OP“), ktoré zahŕňalo obdobie od 1. októbra 2001 do 30. septembra 2002.

         B.   PRÍSLUŠNÝ VÝROBOK

               (9)

               Príslušný výrobok, ktorého sa žiadosť týka a kvôli ktorému sa opätovné prešetrovanie začalo, je rovnaký ako v pôvodnom prešetrovaní, t. j. cyklamát sodný, bežne zatriedený pod kód KN ex 2929 90 00.

               (10)

               Cyklamát sodný je komoditný výrobok, ktorý sa používa ako potravinová prísada, povolený v Európskom spoločenstve a v mnohých iných krajinách ako sladidlo nízkokalorických a dietetických potravín a nápojov. Vo veľkej miere sa používa ako prísada v potravinárskom priemysle a rovnako ho používajú aj výrobcovia nízkokalorických a dietetických stolových sladidiel. Malé množstvo sa takisto používa vo farmaceutickom priemysle.

         C.   ZISTENIA

               (11)

               Účelom tohto opätovného prešetrovania bolo najprv stanoviť, či sa vývozné ceny znížili, alebo neznížili, alebo či nastal dostatočný pohyb, pokiaľ ide ceny opätovného predaja alebo následné predajné ceny v Spoločenstve cyklamátu sodného s pôvodom v ČĽR od uloženia pôvodných opatrení. Ak by sa potom zistilo, že sa objavila absorpcia, dumpingové rozpätie by sa muselo prepočítať.

               (12)

               V súlade s článkom 12 základného nariadenia dovozcovia/užívatelia a vývozcovia dostali možnosť predložiť dôkazy, ktorými by odôvodnili zníženie vývozných cien a nedostatok pohybu, pokiaľ ide o ceny opätovného predaja v Spoločenstve, následne po uložení opatrení z iných dôvodov, ako je absorpcia antidumpingového cla.

         1.   Zníženie vývozných cien

               (13)

               Predaj príslušného výrobku s pôvodom v ČĽR sa v novom OP bežne uskutočňoval priamo nezávislým dovozcom a/alebo distribútorom v EÚ. Pohyby, pokiaľ ide o vývozné ceny, sa prehodnotili na základe rovnakých dodacích podmienok porovnaním priemernej ceny zistenej v novom OP s cenou stanovenou počas pôvodného OP.

               (14)

               Porovnanie cien spolupracujúcich spoločností neukázalo žiadne zníženie priemernej vývoznej cene cyklamátu sodného s pôvodom v ČĽR.

         2.   Pohyb cien opätovného predaja v Spoločenstve

               (15)

               Pohyb cien v Spoločenstve na úrovni dovozcu a/alebo distribútora sa posúdil porovnaním priemernej ceny opätovného predaja na základe rovnakých dodacích podmienok (ZCD, zaplatené clo za dodávku; DDP, delivery duty paid) vrátane zmluvného cla plus antidumpingové clo, pôvodného OP s cenou, ktorá bola stanovená v novom OP vrátane tak zmluvného cla, ako aj antidumpingového cla. Je potrebné poznamenať, že priemerná zmluvná colná sadzba uplatniteľná na dovoz cyklamátu sodného s pôvodom v ČĽR sa medzi dvoma OP znížila o 1,5 %. Cena opätovného predaja bola stanovená na základe informácií predložených dovozcom v Spoločenstve, ktorá predstavovala väčšinu dovozu spolupracujúceho vývozcu v ČĽR.

               (16)

               Porovnaním sa dokázalo, že priemerná cena opätovného predaja cyklamátu sodného s pôvodom v ČĽR v Spoločenstve, vyjadrená v eurách, sa znížila o 10 %.

               (17)

               Zistilo sa, že cyklamát sodný dovezený z ČĽR bol fakturovaný v amerických dolároch počas pôvodného aj nového OP. Preto by sa malo akékoľvek zníženie cien opätovného predaja cyklamátu sodného v Spoločenstve odhadnúť pri zohľadnení kolísania výmenného kurzu USD/EUR medzi pôvodným OP a novým OP.

               (18)

               Táto skutočnosť sa overila a zistilo sa, že americký dolár klesol voči euru o 35 % medzi pôvodným OP a novým OP. Z tohto dôvodu, keď sa uskutočnilo porovnanie na základe zohľadnenia účinku uvedeného poklesu amerického dolára voči euru, nezistilo sa žiadne zníženie na úrovni cien opätovného predaja v Spoločenstve medzi pôvodným OP a novým OP v zmysle článku 12 ods. 2 základného nariadenia.

         3.   Nespolupracujúce spoločnosti

               (19)

               Zistilo sa, že v tomto opätovnom prešetrovaní skupina vyvážajúcich výrobcov, ktorí nepodliehajú antidumpingovému clu na ich dovozy do Spoločenstva, dosahovala približne 60 % súčasného vývozu z ČĽR do EÚ a spolupracujúci vyvážajúci výrobca dosahoval 35 % uvedeného dovozu.

               (20)

               Dospelo sa k záveru, že nespolupracujúce spoločnosti predstavovali len malú časť, t. j. menej ako 5 % celkového dovozu príslušného výrobku do Spoločenstva počas nového OP, preto by malo celoštátne clo ostať nezmenené.

         D.   ZÁVER

               (21)

               Dospelo sa k záveru, že v zmysle článku 12 ods. 2 základného nariadenia sa neobjavila absorpcia antidumpingových ciel, keďže sa nezistilo žiadne zníženie vývoznej ceny a zistilo sa, že ceny opätovného predaja cyklamátu sodného s pôvodom v ČĽR v Spoločenstve boli nižšie, než by sa bolo očakávalo od pohybu výmenných kurzov.

               (22)

               Preto by sa malo opätovné prešetrovanie absorpcie, ktoré sa týka dovozu príslušného výrobku s pôvodom v ČĽR do Spoločenstva, skončiť,

         ROZHODLA TAKTO:
   Článok 1
   Opätovné prešetrovanie antidumpingových opatrení uplatniteľných na dovoz cyklamátu sodného s pôvodom v Čínskej ľudovej republike podľa článku 12 nariadenia (ES) č. 384/96 sa týmto ukončuje.
   Článok 2
   Toto rozhodnutie nadobudne účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 19. decembra 2005

            Za Komisiu

         Peter MANDELSON

            člen Komisie

      (1)  Ú. v. ES L 56, 6.3.1996, s. 1. Nariadenie naposledy zmenené a doplnené nariadením (ES) č. 461/2004 (Ú. v. EÚ L 77, 13.3.2004, s. 12).

      (2)  Ú. v. EÚ L 72, 11.3.2004, s. 1.

      (3)  Ú. v. EÚ C 101, 27.4.2005, s. 26.


title: Rozhodnutie Rady (EÚ) 2016/571 z 11. apríla 2016, ktorým sa vymenúva jeden člen Výboru regiónov navrhnutý Spolkovou republikou Nemecko

text:
               13.4.2016

               SK

               Úradný vestník Európskej únie

               L 97/10

         ROZHODNUTIE RADY (EÚ) 2016/571
   z 11. apríla 2016,
   ktorým sa vymenúva jeden člen Výboru regiónov navrhnutý Spolkovou republikou Nemecko
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh nemeckej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

               (2)

               V dôsledku skončenia funkčného obdobia pani Martiny MÜNCHOVEJ sa uvoľnilo jedno miesto člena Výboru regiónov,

         PRIJALA TOTO ROZHODNUTIE:
   Článok 1
   Za člena Výboru regiónov sa na zvyšný čas funkčného obdobia, ktoré trvá do 25. januára 2020, vymenúva:

               —

               pani Barbara HACKENSCHMIDT, Mitglied des Landtags Brandenburg.

         Článok 2
   Toto rozhodnutie nadobúda účinnosť dňom jeho prijatia.

      V Luxemburgu 11. apríla 2016

            Za Radu

            predseda

         M.H.P. VAN DAM

      (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).


title: Rozhodnutie Rady 2006/807/SZBP z  20. novembra 2006 , ktorým sa vykonáva jednotná akcia 2005/797/SZBP o policajnej misii Európskej únie na palestínskych územiach

text:
               25.11.2006

               SK

               Úradný vestník Európskej únie

               L 329/76

      ROZHODNUTIE RADY 2006/807/SZBP
   z 20. novembra 2006,
   ktorým sa vykonáva jednotná akcia 2005/797/SZBP o policajnej misii Európskej únie na palestínskych územiach
   RADA EURÓPSKEJ ÚNIE,
   so zreteľom na jednotnú akciu Rady 2005/797/SBZP zo 14. novembra 2005 o policajnej misii Európskej únie na palestínskych územiach (1), a najmä na jej článok 14 ods. 2 v spojení s druhou zarážkou prvého pododseku článku 23 ods. 2 Zmluvy o Európskej únii,
   keďže:

               (1)

               Rada jednotnou akciou 2005/797/SZBP zriadila na obdobie 3 rokov policajnú misiu Európskej únie na palestínskych územiach (ďalej len „EUPOL COPPS“). Operačná fáza EUPOL COPPS sa začala 1. januára 2006.

               (2)

               V súlade s článkom 14 ods. 2 uvedenej jednotnej akcie by sa malo rozhodnúť o konečnom rozpočte EUPOL COPPS na rok 2007,

         ROZHODLA TAKTO:
   Článok 1
   Konečný rozpočet EUPOL COPPS na obdobie od 1. januára do 31. decembra 2007 je 2 800 000 EUR.
   Článok 2
   Toto rozhodnutie nadobúda účinnosť dňom jeho prijatia.
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 20. novembra 2006

            Za Radu

            predseda

         J. KORKEAOJA

      (1)  Ú. v. EÚ L 300, 17.11.2005, s. 65.


title: Rozhodnutie Rady z 31. januára 2000, týkajúce sa uzavretia Dohody o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá (paralelná dohoda)

text:
Dôležité právne oznámenie

|

32000D0125

Úradný vestník L 035 , 10/02/2000 S. 0012 - 0013

		Rozhodnutie Radyz 31. januára 2000,týkajúce sa uzavretia Dohody o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá ("paralelná dohoda")(2000/125/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä jej článok 95 a 133 v súvislosti v článkom 300 ods. 2 prvú vetu a článok 300 ods. 3 druhý pododsek;so zreteľom na návrh Komisie [1];dosiahnutím súhlasu Európskeho parlamentu [2];keďže:(1) V rozhodnutí z 3. novembra 1997 Rada oprávnila Komisiu rokovať v rámci Hospodárskej komisie Spojených národov pre Európu (OSN/ECE) o Dohode týkajúcej sa zavedenia globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá ("paralelná dohoda").(2) Ako výsledok týchto rokovaní bola 25. júna 1998 "paralelná dohoda" pripravená na podpis; spoločenstvo podpísalo dohodu 18. októbra 1999.(3) Medzinárodné zosúlaďovanie v automobilovom odvetví sa uskutoční v rámci revízie dohody OSN/ECE z roku 1958 týkajúcej sa prijatia jednotných technických predpisov pre kolesové vozidlá, zariadenie a časti, ktorými majú byť vybavené a/alebo použité na kolesové vozidlá a podmienok o vzájomnom uznaní súhlasu na základe týchto predpisov (dohoda z roku 1958), ktorej zmluvnou stranou sa stáva spoločenstvo 24. marca 1998.(4) Uzavretie paralelnej dohody vytvára snahu o spoločnú obchodnú politiku v súlade s článkom 133 Zmluvy s cieľom odstrániť a súčasne sa vyhnúť vzniku nových technických obmedzení obchodu s motorovými vozidlami medzi zmluvnými stranami; účasť spoločenstva zaistí konzistenciu medzi zosúlaďovaním aktivít podľa dohody z roku 1958 a paralelnej dohody a umožní tým ľahší prístup na trhy tretích krajín.(5) Uzavretie paralelnej dohody spoločenstvom zavedie osobitný inštitucionálny rámec vytvorením organizovaného postupu spolupráce medzi zmluvnými stranami; sa vyžaduje prístup Európskeho parlamentu.(6) Je potrebné zaviesť praktické opatrenia s ohľadom na zapojenie spoločenstva do paralelnej dohody.(7) Komisia by mala byť zodpovedná za stretnutie všetkých požiadaviek na oznámenie ustanovených v paralelnej dohode; účelom paralelnej dohody je pôsobiť súčasne s dohodou z roku 1958; obidve dohody pôsobia v rámci štruktúry OSN/ECE a používajú ju rovnaké pracovné skupiny a podniky, aké sú ustanovené v tejto štruktúre.(8) Paralelná dohoda vytvára rámec pre zavedenie globálnych technických nariadení v globálnom ohlasovacom úrade na základe konsenzuálneho hlasovania; na základe paralelného fungovania dvoch dohôd sa o návrhu technických nariadení vychádzajúcom z pracovných skupín bude v princípe hlasovať v orgánoch podľa dohôd; zavádza sa rozhodovacia procedúra pre dohodu z roku 1958; hlasovanie spoločenstva týkajúce sa paralelnej dohody podlieha rovnakej rozhodovacej procedúre v rovnakých prípadoch ako pri dohode z roku 1958.(9) V prípadoch, keď sa o nariadení hlasuje iba podľa paralelnej dohody, je možné preniesť rozhodnutie, o ktorom rozhoduje spoločenstvo hlasovaním, na Komisiu pomocou výboru pre reguláciu, pretože zavedené globálne technické nariadenie sa môže prijať na predloženie v neskoršom období podľa postupu ustanoveného v článku 95 a 251 Zmluvy.(10) O hlasovaní spoločenstva týkajúceho sa navrhovaného dodatku k paralelnej dohode sa rozhodne v súlade s postupom schváleným touto dohodou; s ohľadom na vyjadrenie námietky k dodatku k paralelnej dohode po hlasovaní na základe konsenzu v prospech dodatku, zohľadňujúc časové obmedzenia ustanovené touto dohodou, o postoji spoločenstva rozhodne Komisia podľa jednoduchšej procedúry.(11) By sa mala Paralelná dohoda schváliť,ROZHODLA TAKTO:Článok 1Týmto sa v mene spoločenstva schvaľuje v rámci obmedzených právomocí Dohoda týkajúca sa zavedenia globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité kolesové vozidlá, ďalej uvedená ako "paralelná dohoda".Text paralelnej dohody je uvedený v prílohe I.Článok 2Predseda Rady je oprávnený určiť osobu splnomocnenú na podanie dokumentov o súhlase, ako to vyžaduje článok 92 paralelnej dohody, a vypracovať deklaráciu obsiahnutú v prílohe II.Článok 3Komisia vykoná v mene spoločenstva všetky oznámenia ustanovené v paralelnej dohode, najmä tie, ktoré sú ustanovené v článku 7, 9, 12 a 15.Článok 4Základné opatrenia s ohľadom na účasť spoločenstva a členských štátov na paralelnej dohode sú uvedené v prílohe III.Článok 51. Spoločenstvo hlasuje v prospech akéhokoľvek zavedenia globálneho technického nariadenia alebo návrhu dodatku k tomuto nariadeniu- ak sa hlasovaním spoločenstva v prospech paralelného návrhu technického nariadenia rozhodlo aj na základe postupov ustanovených v článku 4 ods. 2 rozhodnutia Rady 97/836/ES [3],- ak globálne technické nariadenie alebo dodatok k takémuto nariadeniu nie je zavedené súčasne s nariadením alebo dodatkom k takému nariadeniu podľa dohody z roku 1958, kde je návrh schválený v súlade s postupom ustanoveným v článku 13 smernice 70/156/EHS [4].2. Ak sa nevyžaduje schválenie v súlade s odsekom 1, spoločenstvo hlasuje proti zavedeniu globálneho technického nariadenia v globálnom ohlasovacom úrade.3. Stanovisko spoločenstva s ohľadom na zápis a potvrdenie zápisu v zozname technických nariadení, ako aj s ohľadom na vydanie vyhlásenia medzi zmluvnými stranami, sa prijme ako primerané v súlade s postupom ustanoveným v článku 13 smernice 70/156/EHS.Článok 61. Spoločenstvo hlasuje za navrhovaný dodatok k paralelnej dohode, ak je navrhovaný dodatok schválený v súlade s postupom stanoveným na schválenie tejto dohody. Ak sa takýto postup neukončí v čase pred hlasovaním, Komisia v mene spoločenstva hlasuje proti dodatku.2. Rozhodnutie, ktorým sa vyjadruje protest proti dodatku k paralelnej dohode, sa prijme v súlade s postupom ustanoveným v druhej zarážke článku 5 ods.1.V Bruseli 31. januára 2000Za RadupredsedaJ. Pina Moura[1] Ú. v. ES C 87, 29.3.1999, s. 1.[2] Stanovisko dodané 15. decembra 1999 (zatiaľ neuverejnené v úradnom vestníku).[3] Ú. v. ES L 346, 17.12.1997, s. 78.[4] Ú. v. ES L 42, 23.21970, s. 1. Smernica naposledy zmenená a doplnená smernicou 98/91/ES Európskeho parlamentu a Rady (Ú. v. ES L 11, 16.1.1999, 25).--------------------------------------------------


title: Rozhodnutie Rady 2014/901/SZBP z 12. decembra 2014 , ktorým sa mení rozhodnutie 2013/255/SZBP o reštriktívnych opatreniach voči Sýrii

text:
               13.12.2014

               SK

               Úradný vestník Európskej únie

               L 358/28

         ROZHODNUTIE RADY 2014/901/SZBP
   z 12. decembra 2014,
   ktorým sa mení rozhodnutie 2013/255/SZBP o reštriktívnych opatreniach voči Sýrii
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na rozhodnutie Rady 2013/255/SZBP z 31. mája 2013 o reštriktívnych opatreniach voči Sýrii (1),
   keďže:

               (1)

               Rada 31. mája 2013 prijala rozhodnutie 2013/255/SZBP.

               (2)

               Rada sa 20. októbra 2014 dohodla na uložení zákazu vývozu paliva pre prúdové motory a príslušných aditív do Sýrie, keďže sú používané leteckými silami Assadovho režimu, ktoré podnikajú plošné letecké útoky voči civilnému obyvateľstvu.

               (3)

               Na vykonanie uvedených opatrení je potrebná ďalšia činnosť Únie.

               (4)

               Rozhodnutie 2013/255/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   V rozhodnutí 2013/255/SZBP sa vkladá tento článok:

      „Článok 7a
      1.   Zakazuje sa predaj, dodávky, transfer alebo vývoz paliva pre prúdové motory a aditív, ktoré sú špecificky zostavené pre také palivo, do Sýrie štátnymi príslušníkmi členských štátov alebo z územia členských štátov alebo prostredníctvom ich vlajkových lodí alebo lietadiel bez ohľadu na to, či majú pôvod na ich území alebo nie.
      2.   Zakazuje sa poskytovať priamo alebo nepriamo finančné prostriedky alebo finančnú pomoc, ako aj poistenie a zaistenie alebo sprostredkovateľské služby súvisiace s akýmkoľvek predajom, dodávkami, transferom alebo vývozom paliva pre prúdové motory a aditív, ako sú uvedené v odseku 1.
      3.   Príslušné orgány členského štátu môžu povoliť predaj, dodávky, transfer alebo vývoz paliva pre prúdové motory a aditív do Sýrie, alebo priame či nepriame poskytovanie finančných prostriedkov, finančnej pomoci, poistenia, zaistenia alebo sprostredkovateľských služieb, ktoré sú potrebné na použitie zo strany Organizácie Spojených národov alebo orgánov konajúcich v jej mene na humanitárne účely, ako napr. poskytovanie pomoci alebo uľahčovanie poskytovania pomoci vrátane zdravotníckeho materiálu, potravín alebo na prepravu humanitárnych pracovníkov a súvisiacej pomoci; alebo na evakuácie zo Sýrie alebo v rámci Sýrie.
      4.   Zákazy uvedené v odsekoch 1 a 2 sa nevzťahujú na palivá pre prúdové motory a aditíva používané výlučne nesýrskymi civilnými lietadlami pristávajúcimi v Sýrii, pokiaľ sú určené a použité výlučne na účely ďalšej prevádzky letu lietadla, do ktorého boli načerpané.
      5.   Únia prijme potrebné opatrenia na určenie príslušných položiek, na ktoré sa má tento článok vzťahovať.“

   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 12. decembra 2014

            Za Radu

            predsedníčka

         S. GIANNINI

      (1)  Ú. v. EÚ L 147, 1.6.2013, s. 14.


title: 2010/806/EÚ: Rozhodnutie Európskeho parlamentu a Rady z  15. decembra 2010 o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/005 ES/Comunidad Valenciana – prírodný kameň, Španielsko)

text:
               28.12.2010

               SK

               Úradný vestník Európskej únie

               L 342/18

         ROZHODNUTIE EURÓPSKEHO PARLAMENTU A RADY
   z 15. decembra 2010
   o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/005 ES/Comunidad Valenciana – prírodný kameň, Španielsko)
   (2010/806/EÚ)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1), a najmä na jej bod 28,
   so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (2), a najmä na jeho článok 12 ods. 3,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu pracovníkom prepusteným v dôsledku veľkých zmien v štruktúre svetového obchodu spôsobených globalizáciou a pomôcť im pri ich opätovnom začleňovaní do trhu práce.

               (2)

               Rozsah pôsobnosti EGF bol rozšírený v prípade žiadostí podaných od 1. mája 2009 s cieľom zahrnúť podporu pre pracovníkov prepustených priamo v dôsledku globálnej finančnej a hospodárskej krízy.

               (3)

               Medziinštitucionálna dohoda zo 17. mája 2006 umožňuje mobilizáciu EGF v rámci ročného stropu vo výške 500 miliónov EUR.

               (4)

               Španielsko podalo 9. marca 2010 žiadosť o mobilizáciu EGF z dôvodu prepúšťania v 66 podnikoch zaradených do divízie 23 klasifikácie NACE Rev. 2 (výroba ostatných nekovových minerálnych výrobkov) pôsobiacich v jednom regióne na úrovni NUTS II, Comunidad Valenciana (ES52), a do 25. mája 2010 ju doplnilo o dodatočné informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť prostriedky vo výške 1 422 850 EUR.

               (5)

               EGF by sa mal preto mobilizovať s cieľom poskytnúť finančný príspevok v súvislosti so žiadosťou Španielska,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2010 sa mobilizuje Európsky fond na prispôsobenie sa globalizácii s cieľom poskytnúť sumu 1 422 850 EUR vo forme viazaných a platobných rozpočtových prostriedkov.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 15. decembra 2010

            Za Európsky parlament

            predseda

         J. BUZEK

            Za Radu

            predseda

         O. CHASTEL

      (1)  Ú. v. EÚ C 139, 14.6.2006, s. 1.

      (2)  Ú. v. EÚ L 406, 30.12.2006, s. 1.